fi fi fi fi fi fi fi fi en fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi fi en fi fi fi fi fi fi en fi fi
Koulutusneuvonta on yksityisvastaanottona suoritettua neuvontaa koiran kouluttamiseen ja käyttäytymiseen liittyen. Ennen ensimmäistä tapaamista saat täytettäväksesi esitietolomakkeen, johon tutustun jo etukäteen ja jonka pohjalta kartoitamme ensimmäisen käynnin aluksi koiran hyvinvointia, yhteistä arkea sekä mahdollisiin käytöshaasteisiin vaikuttavia tekijöitä.
Esitietojen sekä käydyn keskustelun perusteella valitsemme yhdessä tilanteeseen sopivat harjoitukset, joiden lisäksi suosittelen tarvittaessa muutoksia muihin koiran käyttäytymiseen ja hyvinvointiin vaikuttaviin tekijöihin kuten arjen rutiineihin ja ravitsemukseen. Ohjaan tarvittaessa asiakkaan eteenpäin esimerkiksi eläinfysioterapeutin, eläinlääkärin tai koirahierojan vastaanotolle.
Tapaamiset voidaan toteuttaa joko paikan päällä Balanssin toimitiloissa Laihialla, kotikäyntinä asiakkaan luona tai etänä esim. WhatsApp -videopuheluna. Toimitilani sijaitsevat rauhallisessa maalaismaisemassa ja pidän aikataulut väljinä niin, että myös sellaiset koirat, jotka jännittävät muita koiria tai vieraita ihmisiä pääsevät saapumaan  ja lähtemään rauhassa, törmäämättä muihin asiakkaisiin.
Milloin kannattaa tulla asiakkaaksi?
Koulutusneuvonta yksityisvastaanottona sopii kurssimuotoisten koulutusten sijaan erityisen hyvin esimerkiksi häiriöherkille/reaktiivisille koirille, jotka vaativat alkuun rauhallista, kontrolloitua ympäristöä tai kun koulutettava käytös on sellainen, mitä ei voi kurssiympäristössä harjoitella (esim. yksinolo).
Asiakkaaksi kannattaa tulla heti kun tuntuu siltä, että oma osaaminen ei riitä, etkä ole varma, miten koiran kanssa pitäisi jossain tilanteessa toimia tai mitä taitoja sille kannattaisi tilanteita varten opettaa.
Lyhyemmät, 1,5 tunnin ensikäynnit soveltuvat hyvin myös esimerkiksi pennun ja nuoren koiran kanssa arjen perustaitojen kuten hihnakäytöksen tai käsittelytoimien harjoitteluun. Samalla pentu saa positiivisen kokemuksen uudesta paikasta ja ihmisestä esimerkiksi jo etukäteen ennen pentukurssille osallistumista.
Koulutusneuvonnan tärkein tavoite on sekä koiran, että omistajan taitojen ja hyvinvoinnin lisääminen sekä koiran ja omistajan välisen luottamuksen ja sujuvan vuorovaikutuksen kehittymisen tukeminen, oli kyse sitten arkielämässä tai eri koiraharrastuslajeissa tarvittavista taidoista. Käytössä ovat ainoastaan koiralähtöiset, omaehtoisuuteen ja palkitsemiseen perustuvat koulutusmenetelmät.
Koulutukseltani olen ammattitutkinnon suorittanut eläintenkouluttaja (Sedu 2020), erikoisosaamisalaani ovat erilaiset koirien käytöshaasteet sekä niin arjessa kuin eri harrastuslajeissakin tärkeät perustaidot. Kouluttamisen perusteita, ongelmakäytösten hoitoa sekä ihmisten ohjaamista olen opiskellut Koirakoulu Vision kouluttajakoulutuksessa vuosina 2016-2019. Tämän jälkeen olen suorittanut lisäopintoja mm. koirien yksinolo-ongelmien ja eroahdistuksen hoidosta ja kouluttaudun jatkuvasti lisää. Tammikuussa 2022 aloitin vuoden kestävän, ammattilaisille suunnatun lisäkoulutuksen koirien aggressiiviseen käyttäytymiseen liittyen, tästä tulossa myöhemmin lisää tietoja sivuille!
Kouluttajana olen rauhallinen, empaattinen ja helposti lähestyttävä. Pyrin parhaani mukaan toimimaan työssäni siten, että sekä omistajalla että koiralla on turvallinen olo, ja ympäristö sellainen, että se tukee oppimista parhaalla mahdollisella tavalla.
Olen Suomen eläintenkouluttajat ry:n jäsen ja sitoutunut noudattamaan yhdistyksen eettisiä sääntöjä.
Asiakaskertomuksia pääset lukemaan osoitteesta: https://www.koirapalvelubalanssi.com/asiakaskertomukset/category/koulutusneuvonta
Ota rohkeasti yhteyttä! Lisätietoja minusta sekä käymistäni koulutuksista löydät esittelysivulta.
Koulutusneuvonnan hinnat 1.9.22 alkaen:  (sis. alv. 24 %)
-1. tapaaminen (2 h) 150 euroa (käytöshaasteet kuten pelot tai aggressiot, eroahdistus ja yksinolo-ongelmat tai kun koirallasi on arjessa useampia erilaisia haasteita ja ongelmia stressistä palautumisessa)
-1. tapaaminen (1,5 h) 90 euroa (perustaidot pennulle tai aikuiselle esim. hihnakäytös, käsittelytoimenpiteet, harrastuslajeissa tarvittavat perustaidot)
-jatkotapaamiset (1 h) 60 euroa
+ mahdollinen km-korvaus 0,50 euroa/km osoitteesta Puukkoosaarentie 221 66400 Laihia
Lisäksi saatavilla edullinen paketti 5 x 1 h jatkotapaamisia yhteensä 250 euroa, kysy lisätietoja ensimmäisen tapaamisen yhteydessä!
Hintoihin sisältyy kirjallisen koulutussuunnitelman laatiminen ja tarvittaessa päivitykset koulutussuunnitelmaan jatkokäyntien yhteydessä.
Lisäksi voit ottaa yhteyttä sähköpostitse/puhelimitse mahdollisten ongelmien tai lisäkysymysten ilmetessä myös tapaamisten välillä.
Huom! Peruthan varaamasi tapaamisen ajoissa, mikäli oletkin estynyt tulemasta paikalle. Peruuttamattomista tai saman vuorokauden aikana perutuista ajoista voidaan veloittaa täysi hinta.
Powered by Create your own unique website with customizable templates. Aloita
KURSSIT JA KOULUTUKSET LAIHIALLA